**NTNU S-sak** **6/16**

**Norges teknisk-naturvitenskapelige**

**universitet**

28.1.2016

Saksansvarlig: Ida Munkeby

Saksbehandler: Arve Skjærvø 9.2.16.:

[Endret tilråding](S-6.16%20Tilsetting%20av%20dekaner%20endret%20tilråding.pdf)

[Kunngjøringstekst dekaner](S-6.16%20Tilsetting%20av%20dekaner%20Vedl%20kunngjøringstekst.pdf)

[Kunngjøringstekst viserektorer](S-6.16%20Tilsettinger%20dekaner%20vedl.%20utlysn.tekst%20viserektor.pdf)

**NOTAT**

Til: Styret

Fra: Rektor

**Om:** **Tilsetting av dekan(er): Kunngjøringstekster og oppnevning av innstillingsutvalg**

**Tilråding:**

1. Stillingen(e) som dekan(er) kunngjøres i tråd med vedlagte tekster med de føringer styret har gitt.
2. Styret oppnevner følgende innstillingsutvalg
   * + Fra styret: xx (navn)
     + Rektor
     + Én representant for tjenestemannsorganisasjonene
     + Én representant for studentene fra hvert fakultet som deltar i innstillingen av dekan ved sitt fakultet
     + Én instituttleder fra hvert fakultet der dekanstillingen skal kunngjøres. Hver av disse deltar i innstillingen av dekan ved sitt fakultet
3. Rektor gis myndighet til å sluttføre arbeidet med kunngjøringstekstene og oppnevning av innstillingsutvalgene.
4. Rektor gis fullmakt til å beslutte hvilke dekanstillinger som skal kunngjøres, etter en vurdering av hvilke av de nåværende dekanene (med kontrakt ut over 1.1.2017) som vil ha en rett til å følge sin stilling.
5. **Bakgrunn og juridiske perspektiver**

NTNU har siden 2005 (S-sak 18/05) hatt tilsatte dekaner, i tråd med uhl § 6-4 (1) bokstav d. Det benyttes åremålsstillinger i tråd med samme bestemmelse. Dekaner som er tilsatt på åremål kan maksimalt sitte i tre perioder (til sammen tolv år) i henhold til uhl § 6-4 annet ledd første punktum.

Et «normalt» tidsløp tilsier at dekanstillingene skal ha tiltredelse 1.8.2017. Det er imidlertid besluttet at dekaner skal være på plass 1.1.2017 da ny faglig organisering skal iverksettes på dette tidspunktet. Utgangspunktet er at arbeidsavtalen består selv om virksomheten omorganiseres. De av de nåværende dekanene som har utløp av sin åremålskontrakt ut over 1.1.2017, og som ser sin stilling bli videreført helt eller i det vesentlige i den nye fakultetsstrukturen, vil derfor ha en rett (og plikt) til å stå i stillingen ut åremålsperioden. For evt. nye fakulteter må det imidlertid tilsettes ny dekan. Dette gjelder også i de tilfellene der dagens fakulteter blir så vidt mye endret at nåværende dekan ikke kan sies å ha en rett og plikt til å følge sin stilling.

Det rettslige grunnlaget for prinsippet om rett og plikt til å følge sin stilling følger av ulovfestede regler, herunder statlig praksis og den enkeltes ansettelsesforhold. Hvorvidt en dekan vil ha rett (og plikt) til å følge stillingen, vil måtte bero på en konkret skjønnsmessig helhetsvurdering. Dersom dekanstillingen blir videreført i sin helhet, har nåværende dekan (forutsatt at åremålsperioden strekker seg ut over 1.1.2017) rett til å følge stillingen. Dersom kun deler av stillingen er videreført, må det gjennomføres en konkret sammenligning mellom stillingens innhold før og etter omorganiseringen. Den konkrete vurderingen vil ikke kun være begrenset til arbeidsavtalen og kunngjøringsteksten, men også en fortolkning av det reelle stillingsinnholdet. Lederstillinger står i denne sammenhengen i en særstilling, og det legges til grunn at det skal mindre endringer til før stillingen er vesentlig endret enn ved stillinger på lavere nivå. Det vesentlige for en dekanstilling vil være hvorvidt fakultetet får tilført nye, eller fratatt, fagområder, eller om personalansvaret blir vesentlig redusert eller utvidet.

Det foreslås at rektor får fullmakt til å vurdere hvilke av de nåværende dekanene (med kontrakt ut over 1.1.2017) som vil ha en rett til å følge sin stilling – og dermed hvilke dekanstillinger som evt. skal kunngjøres.

1. **Tilsettingsmyndighet og innstillende myndighet**

Styret har tilsettingsmyndighet ved tilsetting av dekaner, i henhold til uhl § 11-1 (1) og gjeldende styringsreglement for NTNU punkt 3.2.8 og fatter vedtak om kunngjøringstekst (stillingene er for øvrig godt beskrevet i gjeldende styringsreglement).

Ifølge uhl § 11-1 (3) skal tilsetting av dekaner skje på grunnlag av innstilling fra et innstillingsutvalg. Styret selv skal fastsette sammensetning av innstillingsutvalget og gi nærmere regler om innstilling. Studentene skal være representert i innstillingsutvalget, hvis ikke styret *enstemmig* bestemmer noe annet.

Det foreslås at styret oppnevner følgende innstillingsutvalg:

* Fra styret: xx (navn)
* Rektor
* Én representant for tjenestemannsorganisasjonene
* Én representant for studentene fra hvert fakultet som deltar i innstillingen av dekan ved sitt fakultet
* Én instituttleder fra hvert fakultet der dekanstillingen skal kunngjøres. Hver av disse deltar i innstillingen av dekan ved sitt fakultet

Det anses hensiktsmessig at rektor gis fullmakt til å sluttføre den konkrete oppnevningen.

1. **Kunngjøringstekster**

Det har i de foregående tilsettingsprosessene blitt gjort et grundig forarbeid rundt kunngjøringstekstene. I det vedlagte forslaget til kunngjøringstekst er det derfor gjort kun små justeringer. Teksten ville kunne måtte justeres etter at beslutning om faglig organisering er tatt.

Gjennomgående skal dekaner, som del av den øverste ledelsen ved universitetet, ha et helhetsperspektiv på NTNUs samlede virksomhet samtidig som de har et særlig ansvar for sin enhet/sine saksområder. Dette gjelder både i strategisk arbeid og der de representerer NTNU utad. Fakultetenes utfordringer er forskjellige. Dette åpner for å vektlegge ulike sider ved kandidatenes kompetanse, erfaringer og personlig egnethet.

Formelle elementer og substansielle føringer fra styret må innarbeides i kunngjøringsteksten. Det foreslås at rektor gis fullmakt til å gjøre de endelige justeringene før kunngjøring finner sted, basert på styrets føringer.

1. **Ekstern bistand i rekrutteringsprosessen**

Det har tidligere blitt benyttet ekstern konsulent for å bistå i rekrutteringsprosessen. Denne har i hovedsak innhentet synspunkter fra en rekke grupperinger ved NTNU og eksterne referanser. Dette har vært med på å gi prosessene legitimitet. Dessuten har konsulentens oppgave vært å vurdere søkerne med sikte på å finne frem til cirka tre kandidater per fakultet som oppfylte kravene til utdanning, erfaring og personlige egenskaper. Vurderingen ble lagt frem for innstillingsutvalget for godkjenning. Det foreslås at samme ordning blir benyttet også denne gangen, da dette jevnt over har vært en vellykket prosess.

1. **Utfordringer fusjonstidsplanen kan medføre for de nåværende innehavere av stillingene som dekaner**

Denne saken skal opp i styret på samme styremøte som beslutning om faglig organisering skal tas. Dette gjør at det er usikkert hvor mange dekanstillinger som skal kunngjøres. Uavhengig av dette vil ulik tiltredelse av dekanstillingene medføre at man også i neste omgang (2021) vil få ulik tiltredelsesdato, da åremålsstillingen er fire år fra tiltredelse. Dette løses ved at man foretar en midlertidig omdisponering for den eller de dekanstillingene som får tiltredelse 1.1.2017, slik at man «kommer i rute» igjen.

1. **Tidsplan**

Det er ønskelig at tilsettingsprosessen sluttføres så raskt som mulig, slik at de påtroppende dekanene kan bidra inn i rekrutteringsprosessen av instituttledere. En rask prosess vil særlig være viktig dersom det blir besluttet at instituttledere skal tiltre sine stillinger 1.1.2017.

Forslag til tentativ tidsplan vil se ut som nedenfor. De konkrete datoene kan bli gjenstand for endring, men styremøte i juni er uansett deadline.

|  |  |
| --- | --- |
| **Styremøte** 15.2.2016 | * Kunngjøringstekster * Oppnevning av innstillingsutvalg |
| Cirka 20.-25.2.2016 | * Rektor utarbeider etter styrets føringer endelige kunngjøringstekster. |
| 1.3.2017 | * Kunngjøringsdato |
| 29.3.2016 | * Søknadsfrist |
| 4.4.2016 | * Søknadslister foreligger |
| 7.4.2016 | * Første møte i innstillingsutvalgene med shortliste |
| 18.4.-4.5.2016 | * Førstegangsintervjuer som resulterer i ny (og kortere) shortliste |
| 9.5.-23.5.2016 | * Dybdesamtaler og evt. test |
| 24.5.-31.5.2016 | * Andregangsintervju og konklusjon |
| **Styremøte** 16.6.2016 | * Tilsetting av dekaner |

1. **Tidsplan for de øvrige topplederstillingene**

Tilsetting i stillingene som rektor, prorektorer og de øvrige dekanene vil i store trekk følge vanlig tilsettingsprosedyre, slik som dette ble gjennomført i 2012/2013.

Stillingen som rektor er planlagt kunngjort høsten 2016. Dette innebærer at det i styremøtet 16.6 vil bli fremmet en sak om tilsettingsprosessen. Tilsetting av rektor vil bli behandlet i styremøtet i desember 2016. I det samme styremøtet vil det bli fremmet sak om tilsettingsprosessen knyttet til prorektorer og de øvrige dekanene.